open-index/open-wikipedia-markdown huggingface dataset:
Pili'alac ato Pakelag no ’Amis.

## Pili'alac ato Pakelag no ’Amis (阿美族在婚喪後的漁撈儀式)
O li'alac hananay i, o todong pipaherekan no ’Amis i pararamod a demak. Itiyaay ho ’Amis a finacadan tamdaw, midemak ko loma’ to pararamod to wawa i, na ikoran no pararamodan ikor a romi’ad, ira aca ko mili’alac sanay a demak no loma’. I pidemak no ’Amis to kararamodan i, itira i kaawaayan no tastayalen no tosaay laloma’an ko piketon to pararamodan a romi’ad, orasaka i pipaherekan pararamod no tasaay laloma’an itiya, ira ko li’alac hananay paherekan a demak, ta manga’ay ko tosaay laloma’an padoedo to tatayalan no loma’.

Roma to i, itini i niyaro’, ira ko fa’elohay ciloma’ay loma’ ano eca o mifadicay to loma’ a loma, mangalay ko loma’ to mipadangay, saka mitahidang to niyah a sangasaw (ano eca o tamdaw no niyaro’) a mipadang, ano maherek to ko demak, o piahowid no laloma’an to pipadang no sangasaw, mipatala ko laloma’an to sapakalafi, mipacok to fafoy sapakaen to ’alomanay. Saka toso romi’ad i, ira aca ko li’alac hananay a demak.

Nanoya i, lipahak ko fiyafiyaw ato malininaay ato widawidang to nika maherek to mapatireng ko loma' i, itiya, mipadang ko matayalay a misaloma', saka, ala pasadasadak a maemin to hemay (hakhak, o toron) a cango’ot ko sapakalafi to matayalay ato lafang saan. Mipateko (tateko) han konini a mipafeliay to hemay. O datengto a cecay ko nisaadihayan a mitangtang.

Saka tosa romi’ad to dafak, tosaay laloma’an mitahidang to sangasaw tayni loma’ a maranam, maherek maranam, pasowal ko faki no loma’, mali'alac anini romi’ad sanay a sowal, saka o malininaay no sangasaw tayra i ’alo ano eca tayra i riyar mifoting, micekiw ano eca mikalang, midongec, ira ko todong to sapakaen to mato’asay, mikihatiya ko sangasaw milininaay a malafi malipahak lomadiw a masakero.

Orasaka, mali’alac hananay o todong kalipahakan a romi’ad. Roma sato, ano maherek to ko pilitodan a demak i, ira ko mali’alac a demak. O paherekan no lipahakay a demak no loma' ko li'alac hananay.

O pakelang hananay i, malecad ato li'alac ko tatodong no pakelang hananay. Nikawrira, o saki no mapatayay a li'alac ko “pakelang” hananay. Ano mapaherek ko pitadem i, mipakelang to sapakalafi to mato'asay no malininaay ato paro no loma' a mihinom to rarom no faloco' no malininaay a maemin. Saka, o paherek no pitadem to mapatayay, caay ka eca o mamipakelang a tala 'alo ano eca i riyar a mifoting to sapakalafi to mato'asay no ngangasawan ato iraay a mihayomay a tamdaw. O mahaenay ko tatodong no pipakelang hananay.

Aniniay a niyaro’ to li’alac ato pakelang sanay a pifoting a demak, matifac to i kasasiroma no pitooran to Keristokiw saka malasawad to ko no kasaniyaro’ a pikihatiya, padengan sato nio salaloma’an to a sangasaw ko pidemak. Roma, ’ayaway a pili’alac ato pakelang sanay a pifoting, palecad o pakelang sanay to ko pisowal.
Kakoyol

kakoyol 

Itiya ho, o sapakaen to diyong ko kakoyol, aniniay to, 'aloman to ko komaenay to kakoyol, o saka'orip to no 'Amis itiyaay ho, mafokilay to ko kaemangay anini, manga'ay a sapimatang ko papah ningra,
Yu Huilin Simpu

## Yu Huilin Simpu (于惠霖神父，Rev. Urich Scherer, SMB)
Yu Huilin Simpu (Rev. Urich Scherer, SMB), i 1934 miheca 7 folad 13 romi’ad masofoc i Zurich no Switzerland, nano kaemang i laloma’an no Tingsokiw ko to’as, nanay i kiwkay ko tayal, nanoya micomod i Paylenkay minanaman mitilid, i 1955 miheca mikapot to Paylenkay, i 1961 miheca mapatireng mala Simpo.

Ci Yu Huilin Simpu i 1963 miheca tayni i Taywan, itira i Sincu minanam to sowal no kowaping, ta tayyra i Kakacawan no Posong midamaay to kiwkay a Simpu, citodong pasayra i no Payrang a pisinting. Satapangan mangilay ko sowal to no Payrang, o kakatawaan, tinako “kakarayan (tentong)” sacisowal sa “ Fadahong (Tenpong)” sato.

I 1966 miheca o nano pilongoc no Sokay i Switzerland, minokay i kitakit minanam to pakayniay no harateng no syakay ato mamitoor a patosokan sapicikeroh no kiwkay a tayal, i 1971 miheca tayni haca i Taywan, sa’ayaw itira i Tayciw Maryknollkay minanam to sowal a pitilidan, tosamiheca ko pinanam to no Kowaping ato Payrang a sowal. I 1974 miheca, patiko i Posong ci Yu Huilin Simpu, sa’ayaw itira cingra i Posong sa’etal kiwkay malamicokeray a citodongay, i 1984 miheca mipacarcar ko tayal i Fotod a kiwkay.

I 2008 miheca, paherek ko tayal ni Yu Huilin Simpu minokay tayra i Switzerland. I 2020 miheca 12 folad 31 romi’ad, paherek ko ’orip ni Yu Huilin Simpu i hekal i Switzerland.

I 1975 miheca, katayra ni Yu Huilin Simpu i Fotod i, tayra i kiwkay mikerid to pimisa, palecadan matiyaan ko wayway ato pinangan ningra ci Ji Soucang Simpu, matahidang aca cingra mipacarcar to kacitodong to kiwkay mikerid. Kaitiraan i Fotod, ci Yu Huilin Simpu malakapot ko ka’orip to itiraay salikaka, o talid to, konga to, o kakahongay to ko kaen to cecay romi’ad.

Ceda’ah ci Yu Huilin Simpu, o picikeroh to no Kowaping a sowal, o kapah nanoyaan sa miliyas to no ina a sowal, patongal sa no pisolot no kalodafong, nanoya sa masonol ko to’asan ponka no Tao finacadan.

I 1980 miheca, tayra i Takao ci Yu Huilin Simpu, caay ka sasinga’anga’ay ko Payrang ato Yincumin itira, o pisa’icel ni Yu Huilin Simpu saka ira ko nikafalic.

Kafana’en no tamdamdaw ci Yu Huilin Simpu o pakatawaay to tamdaw, i sa’ikoray pinokay ni Yu Huilin Simpu toya romi’ad, mato’ol ko salikaka, minanay ko salikaka no Siawkang kiwkay miliyaw ho a tayni patikol, saci sowal sa ci Yu Huilin Simpu: “miketon kako to sasowalen, o caacaayto pinokay kako a tayni ano dafak.” saan.

I 2020 miheca 12 folad 31 romi’ad, mapatay ci Yu Huilin Simpu i Switzerland, sa’ikoray ka foti’ ho i isingan saheto ono Payrang a sowal ko nika sasowalan, romadiw to miraradiwan no Taywan a radiw to “Sio pacing” sanay.
Kede Simpu

## Kede Simpu (葛德神父)
Kede Simpu (Rev. Ernst Gassner, SMB). Kede Simpu masofoc i 1936 miheca i Chiasso no Switzerland, i 1957 miheca micomod i Paylenkay, 1963 miheca mapatireng mala Simpu, o safa ci Kas Iko (Rev. Igo Gassner, SMB) ato faki ci Mahate (Rev. Ernst Manhart, SMB) o nai Paylenkay a Simpu.

I 1964 miheca, ci Kede Simpu aci Li Huairen Simpu (Rev. Paul Ricklin, SMB) malahakelong tayni i Taywan, toya miheca 10 folad tayra i Sincu Kowapin kakoyin minanam to no Kowapin a sowal, itiya i 1966 miheca misawad nai kowapin kakoyin tayra i Posong patado.

O pipatadoan ni Kede Simpu halo Rekat, Fafokod, Atolan, Sa’aniwan, Takofan, Sinko, ato Fotod ato Alapawan. I 1997 miheca, ci Kede Simpu mapaocor tayra i Fafokod kakeridan citodongay, milacal to Fotod, Alapawan a kiwkay, I 2003 miheca micada to kayciw sa’etal no Tasywan no Paylenkay.

I patenak no tayal, ci Kede Simpu micikeroh to masaniyaro’ay tintosi, mipalahad to niyaro’ay tintosi ato Kimo tarokos. Patatenga cingra micikeroh to sakidemak no kiwkay militado to salikaka no kiwkay, a Kimo tarokos a tayal, malikapot to salikaka, caay ko mikeriday to salikaka. Ci Kede Simpu micikeroh haca cingra patireng to Mitooray paso’elin sakapot, sakafalic no Tinsokiw i Fotod kiwkay.

O pipatenak i, adihay ko nidemakan i no syakay sapadang to salikaka ato yincumin. I 1967 miheca, ci Kede Simpu itira ho cingra i Rekat niyaro’ kiwkay i patireng to Pihoped kociwsya, saka falic ’orip no yincumin. I 1968 miheca miteka, ci Kede Simpu midotoc to ni Xi Zhiping sinpu (Rev. Jakob Hilber, SMB) a “Misatifo palanga’ayay facal” halaka, itira i Baohua, Ruihe tosaay niyaro’ patireng to tifo, misafacal kaliomahan.

Nanoya, i 1976 miheca, matahidang no Kociw no Rekat ci Kede Simpu, pakayni “Caay ka nga’ay awa ko pitilid no i lotokay kaemangay” a harateng, patireng to yociyin no Rekat, oya Mikoy yiciyin, tangasa i 1985 miheca o nika awaayto no kaemangay caay to karocok ko patorod no sifo a paherek. Nanoya, miahowid to pikinafalah pacakat ni Kede Simpu to masaPosongay, itiya 2003 miheca mapakaolah to “Kalita’angan a finawlan no Posong”, i 2017 miheca 8 folad 3 romi’ad milayap to kacingangan no Conghuaminko, mala “So’elinay finawlan no Taywan”.

I 2021 miheca 11 folad 16 romi’ad, ci Kede Simpu paherek ko tayal i masaPosongay to 55 mihecaan, mikalic to hikoki minokay tayra i Switzerland militeng. I’ayaw nonini, ci Kede Simpu i 11 folad 14 romi’ad saikoray pikerid to no Paylenkay a kiwkay to piMisa. 11 fola 15 romi’ad, miingkay ci Kede Simpuan ko Paylenkay, o nai Kalinkoay sa’etal a kakeridan ci Huang Zhaoming Simpu ko mikeriday, halo Conghua yakiyo Tongyi ci Gao Guocing ato ’alomanay salikaka ko mikihatiyaay a mipadongos.

Itiya 11 folad 16 romi’ad ’ayaw no lahok 8 ko widi, kakeridan no Posong siencang Rao Qingling midemak to karomadiwan to pipadongosan, ci Rao Qingling siencang, Wei Zhuan Simpu, Wu Ruoshi Simpu, Ou Siding Siwsi, ato ’Amis, Iwatan (Bunun) ato Tao finacadan tayra i hikokiciw mikihatiya padongos ci Kede Simpuan. I 11 folad 17 romi’ad ’ayaw no lahok 8:14 widi, mikalic to hikoki ma’efer pasi Zurich hikokiciw no Switzerland, ikor no ’orip ningra itira to i Sokay no Paylenkay a militeng to ’orip.
Lotekay

## Lutekay (路德會-Lutheran)

### Pi’olid ni Matin Lute ('''馬丁路德簡介)'''

#### '''1. Rayray no ’orip, likisi ato pakafana’ to pitoor''' '''('''一、'''生平、歷史與教義''':)

#### '''2. O demak no pilihay.''' '''(二. 禮拜儀式:)'''
Masa Luther pifalic ko demak a milihay, pala Toic (Germany) a ponka ko pimisa. Misanga’ to raradiwen no niyah, misanga’ to 37 a radiw (ss 163. 320. 353). Luther i 1542 miheca 4 folad miteka pasadak to saka 1 fa’elohay sapahemak radiw, ilaloma ira ko 8 radiw, ira ko ni Luther a nisanga’an, pangangan sa:

#### 3. Pahecian: ('''三.結論:)'''
(1)Kawasan tadamanay tamdaw: Malamo’ecelay ko paso’elinay. 

(2) Miliyokay to ciraraway tamdaw. 

(3) Masafa’inayan ko pinangan. 

(4) Tadengalay paso’elinay faloco’ (ss 320). 

(5)Mikilim to so’elinay.
Augustin Siwsi

## Augustin Siwsi (歐思定修士)
Augustin Siwsi (Br. Augustin Büchel, SMB; 1936-), masofoc i Switzerland, 23 ko mihecaan micomod i Paylenkay. Moetepay ko mihecaan no Paylenkay itini i Posong itiya, mangalay to tadamanay a kayki tamdaw, nanoya mala sa’ayaway cingra no Paylenkay a siwsi tayni i Taywan, itiya i 1966 miheca mida’oc ko kaitini i Taywan. Nai 1963 miheca miteka, tangasa i 2021 miheca ira ko 58 mihecaan ningra kaitini ningra i Taywan.

O cahelakay ci Augustin Siwsi, maolah midadangoy, tangasa anini hinatayra cingra i riyar no Taypinyang, maolah talalotok micakil, i 1978 miheca patireng to micakilay to Xiangyang a lotok, mirakat to lotolotok, i 2015 miheca itira i Xiangyang a mihemek to 80 mihecaan no ’orip. Ci Augustin Siwsi o tataparan kiwiko, midipotay to taliyok a palowaday, mikihatiya patireng to Taytongsien midipotay to taliyok yofayof, misahalaka to Biwa fanaw kohetingay koying, i 1996 miheca mapakaolah to “Malalokay to liyok isian tadamanay tamdaw a kompay”. Kalawidang sa to kilang hana ci Augustin Siwsi, aniniay Paylenkay taliyok saheto o nipalomaan ningra a kalohana. Saki ci Augustin Siwsian, ira ko hana kilang ato lotok mato niyaro’ay ningra.

Ci Augustin Siwsi to saki Paylenkay a likisi ato kasasiromaan limelaen cingra. Talolong ko mahiratengay ningra to matelangay a kamaro’an, itira i matelangay kamaro’an matayal ira ko 3 mihecaan. Paretatenga cingra to katelangay kamaro’an miming tato, pasietip ko fawahan, saromi’ad sa fa’edet ko laloma’an, awaayho ko sapihpih to li’etecay (lengci) itiya, marorayan matayal. Itiya, ’aloman ko tayniay i Taywan a Simpu, macaco’co ko kamaro’an, itira saan ko roma Simpu i ’ariri patelian to lalosidan, kadademakan a mafoti’, orasaka micoracor saka itira i Hangcu lalan mipatireng to fa’elohay kaitiraan.

O Senmo isingan Tintokay i 1975 miheca miliyas to Posong, patorod hananay ko Renay siwnikay mikowan to isingan. Midotoc to ni Augustin Siwsi a mahiratengay, oya Senmo isingan Tintokay to saki Posong sa’etal a isingan ma’edengay ko matayalay tamdaw to padamaay midipot to adadaay itiya, nika miketon to piliyas, tayra i roma niyaro’ mipatado to tamdaw.

Midotoc to ni Augustin Siwsi, o ka’ayaw no fawhan mafalic ko sa’ayaway a halaka no Senmo isingan Tintokay. Saka wiliay no Senmo isingan Tintokay ira ko cecay tapangan a afinang, o nano nipalomaan ni Augustin Siwsi, o nano sera no Nokay koya ka’ayaw no Senmo isingan Tintokay, o nihaian no Nokay saka manga’ay a misadadahal (aniniay patelian to tosiya), nika ikor ka’ayaway no Senmo isingan Tintokay nipa’acaan to no Nokay, saka mafalicay oya aniniay to a kaitiraan.

Roma, I’ayaw kafana’en ni Augustin Siwsi mifalic ko Tawu kiwkay, orasaka oya ka’ayawan no kiwkay nano nipalomaan a sepatay tapangan a afinang a tolo tapangan, nilinahan patayra i aayawan no Paylenkay, oya kawiliay no fawahan makorahay nicengelan toloay tapangan afinong.

Ci Augustin Siwsi tayni i Taywan ira ko 58 miheca, i 2003 mihecaan mapakaolah no Taytongsien cenfo to tadamanay finawlan, i 2017 miheca maopatodong to no Conghuaminko a kacingangan, o “Tada Taywan a finawlan (tamdaw)”.
Son Yakop foksi

## Son Yakop foksi (孫雅各牧師)
Son Yakop (Inkiris: James Ira Dickson, 1900 miheca 2 folad 23 romi’ad – 1967 miheca 6 folad 15 romi’ad[1]) foksi, masofoc i Katimol Dakota no Amilika, Kristokiw Ciwlo kiwkay a Singkiwsi, o fa’inay ni Sun Lilian (Lillian R. Dickson) patirengay to Kristokiw sapaloma lekapot tamdaw, tayni Taywan mala mikotayay ’a’isidan no Tamkang Congkako, Taywan sinkakoyin ato Taywan Kristo Ciwlo kiwkay Seisho kakoyin a ’a’isidan, misarocor ko faloco’ saki yincumin no Taywan sinkiw ato kiwiko a tayal. I 1967 miheca ona ciadada a mapatay, matadem i Taywan sinkakoyin[2].

### Kasofocan (生平)
I 1927 miheca misawad nai sinkakoyin no Princeton daykako. Toya miheca, mararamod aci Sun Lilian (Lillian R. Dickson), o nikafiyol makahid to saka tayra i roma kitakit ko mitiliday, mihayda to pitahidang no Canada Ciwlokiwkay, tayra i Taywan misinting, saka 10 folad tahini i Taywan. Mala mitomaliw to ’a’isidan no Tanciang congsie, Taypi singkakoyin (aniniay Taywan sinkakoyin) a yinciw.

1940 miheca, tona saka 2 kalaloodan no hekal, mapenec no Dipong ko Taywan sotofo, ci Son Yakop aci Son lilien miliyas to Taywan, tayra i katimol Amilika nikowanan no Inkiris a Guyana mitingto.

I 1945 miheca, paherek ko kalalood no Taypinyang, patiko tayni Taywan ci Son Yakop.

I 1948 miheca, padoedo cingra malayinciw no Taywan sinkakoyin, tangasa 1965 miheca misawad. O pikerid ningra to demak no pitilidan, o nai Taypisi Suanglien malinah tayra aniniay lotok no Yangmingsan. Roma, itira cingra i ’amisay no Taywan padama to kapah no kiwkay mifalicay onto (fa’elohay tamdaw onto), micikeroh to pipatenak i yincumin no Taywan, patireng to 385 kiwkay ato micikeroh sapipatireng to Yusan sinkakoyin.

Roma no pisinting, ci Son Yakop itira i 1947 miheca tayra i Sanghai mitahidang to takaraway wiyinhuy no MCC miocor to isingan tayni Taywan patado lotokay a yincumin, oya MCC i saka 2 miheca maocor ko papinapina ising ato kangkofo masakapot MCC santi mililisay isingan tayni Taywan, malakapot to ni Son lilien itini pasawali ato pasaetip no Taywan lotokan to isingan ato padamaay tayal[3]. Rama mararid cingra pakayni Taywan Kristo ciwlo kiwkay a kinaira, padama to fafahi ci Son lilienan to saki syakay sakalemed tayal i Taywan[4][5].

I 1967 miheca, ciadada ci Son Yakop to pona’ adada a mapatay, matadem i Taywan sinkakoyin. Midotoc ci Son lilien to naikoran ningra, saka tosa miheca patireng to matodohay ceka roma kitakit sintokay, sa’ayaway maocor ko yincumin no Taywan tayra i Sarawak no Malaysia mipatenak to ratoh[6][7].

### Pinengnengan (參考)
1.蘇光洋. 孫雅各牧師 事略、重要年譜. 《孫雅各牧師紀念專集》. 1978 [2017-02-12]. （原始內容存檔於2017-02-13） （中文（臺灣））.

2.許雪姬，，遠流出版社，2003，頁635。

3.李貞德.從師母到女宣─孫理蓮在戰後臺灣的醫療傳道經驗[失效連結]新史學16卷2期.2005年6月.頁113.

4.蘇文魁，孫雅各和孫理蓮 （頁面存檔備份，存於網際網路檔案館），2020-07-10。

5.鄭維棕.楊淑清，，啟示出版，2019。

6.何毓芬. 一位原民牧者的負擔 帶動布農族教會海外宣教. 《基督教論壇報》. 2015-09-08 [2015-09-28]. （原始內容存檔於2015-09-29） （中文（臺灣））.

7.Marilyn Dickson Tank，，The Mustard Seed Inc，1986。
Lin Zirou Siwsi

## Lin Zirou Siwsi (林志柔修士)
Lin Zirou Siwsi (Br. Fritz Weber, SMB; 1932-), masofoc i Switzerland, i 1957 miheca mikapot to Paylenkay itiya, i 1964 miheca 3 folad tayni i Taywan, sa’ayaw itira i pisacakcakan to kakaenen a kofaw no Paylenkay ko tayal, miparomi’ad minanam to no Payrang a sowal itiya.

I 1973 mihecaan i, tayra ci Lin Zirou Siwsi i Maryknollkay minanam to no Kowaping a sowal. I 1974 miheca, patiko haca ci Lin Zirou Siwsi toya kadademakan ningra i pisacakcakan to kakaenen.

I 1993 miheca 12 foladan, itira cingra i Guiyuan no Taypisi ci Pan Erwin Simpu (Rev. Win Bollen, CICM) padamso patado to mirarakatay tamdaw kamaro’an patireng to “Pinan loma’” mipatado ko tayal. Kaitiraan ningra i “Pinan loma’” ko tayal i, hanatayra ci Lin Zirou Siwsi i kaitiraan no mirarakatay tamdaw a masasowal to no Payrang a macaca’of, saka tahidangen cangra tayra i “Pinan loma’” mingingoy a kamaen, mapadamso a mitomadaw to sakacitayal ato sadipot no isian.

Kaitira ho i Posong ko tayal ni Lin Zirou Siwsi o citodongay no Paylenkay to sakidafong, ira aca ko cecay lipay papisadak to kakaenen ato fadisoso a epah, misilsil to kamaro’an, saka manga’ay ko nano demak ni Lin Zirou Siwsi i kasakapot a Simpu ato Siwsi, todong sapipalasawad to kasomadan katoolan to niyaro’.

I 1978 mihecaan itiya, ci Lin Zirou Siwsi misatapang minanam to pisyasin, to lipalipay coroken ningra ko kasaciwkay no Paylenkay to tayal ato ’orip no malaSimpuay, saka manengneng ko nisyasingan ningra i Kalinta/ koyomi.

Roma i, ci Lin Zirou Siwsi to mihecahecaan to tosa lipay pakatofay mirakat miliyok to Taywan misyasin, mitilid to ni’oripan no finawlan i Taywan. Malecad ci Akli Simpu ko kaolah misyasyasin, saka adihay ko nisidayan no Paylenkay pipatenak to Ratoh masidayaty a likisi, o nianan ko manengnengay i naikoran a faco no Taywan.
Song Congcian foksi

## Song Congcian foksi (宋忠堅牧師)
Song Congcian (Inkiris: Duncan Ferguson, 1860 miheca 12 folad 30 romi’ad—1923 miheca 3 folad 15 romi’ad[1]), nai Scotland a singkiwsi no Taywan Keristo ciwlo kiwkay. Ona lecadan ni Tomas Pakeli foksi (Thomas Barclay) i Yiwiy kalaloodan mikerid to sofitay no Dipong micomod to Taynanfo niyaro’.

### Kasofocan (生平)
I ’ayaw, tona awaay ko harateng ni Song Congcian to sakala tintosi a tayal, nika itira i kalitemoh to macodahay to pitoor a foksi a mafiyol, ikor i Daykako ato kawasan a pitilid a mala singkiwsi.

I 1889 miheca, ci Song Congcian maocor tayra i Taynan ta misarocod minanam to sowal no Payrang, kinapinapina mililis to kako kiwkay no niyaro’. Ikor, tayra cingra i Posong misolap to kiwkay, pinakayan i makowang no yincumin finacadan, nika caay ka semer to patay a madoka’.

I 1895 miheca Yiwiy laloodan i, Taynanfo niyaro’ a sofitay i pilood no Dipong itira i Ecenhang ’alo sa’icel sa milaliw; oya niyaro’ay ’alomanay tadamanay tamdaw ato malali’acaay tamdaw o saka ecaaw ka piri’ang no mitakaway tamdaw, nanoya miocor to pinapina a singkiwsi no kiwkay patorod to sakaeca ka picalap no sofitay no Dipong a milongoc sawad. Ikor, ci Song Congcian aci Tomas Pakeli a foksi mihawikid to tilid a tayra ici Nogi Maresukean, saka tosa romi’ad mikerid to sofitay no Dipong micomod to Taynan niyaro’; tatosaay foksi nanoya sa i 1897 miheca 4 foladmapatamohong to kompay cangra tatosa.   

I 1896 miheca 1 folad, ci Song Congcian, Mei Cianwu, Lan Daifi misolap to sapapatireng to isingan a tayra i Canghua sa’etal.

Rama i, ci Song Congcian misolap to kiwkay mipatado misolimet to sakidafong no kiwkay, malacitodongay to “Taywanfo niyaro’ sinpon no kiwkay a citodongay, mala ’a’isidan no congsie. Masarocod cingra to pipatireng t ociwkay lomaoc, ikor mapatireng to ko sakalaoc.

I 1908 miheca 12 folad 30 romi’ad, Taynan kiwsikay matahidang no Dansui kiwsikay, patodongan ci Song Congcian saka 2 miheca 1 folad tayra i ’amisan mikerid to piseking ci Liu Zhongjian to saraskatay pitaneng t osowal[2].  

1921 miheca, malaliyaw ko adada ni Song Congcian pahanhan to 1 miheca.

I 1923 miheca 3 folad 15 romi’ad, mapatay i Inkiris ci Song Congcian[1][3][4].

### Laloma’an (家庭)
Maocor to saka 2 tayni i Taywan ci Song Congcian ato Elizabeth Song mararamod; I pihakelong ningra to fa’inay misarocod mipaising ato micikeroh fafahiyan salongoc[4]. I 1901 miheca, mapatay i singlo isingan ci Elizabeth Song. I 1910 miheca, ci fafahi ci Song Congcian ci Yu kayingan (Miss Usher). Tatolo ko wawa ni Song Congcian ato fafahi nangra[4]: o kaka fa’inayan madoka’ a mapatay, saka 2 wawa ira i Canada malali’acaay ko tayal, o wawa to fafahiyan ci Hazel Lombay Ferguson itira i Tiberias[3] kiwkayan isingan malakongkoho ko tayal[1].

### Pinengnengan to tilid (參考資料)
1.宋忠堅牧師小傳（中會）. www.laijohn.com. [2017-10-25]. （原始內容存檔於2017-10-20）.

2.國立台灣師範大學台灣文化及語言文學研究所. 台灣白話字文獻館-關於白話字-台灣基督教長老教會簡表. pojbh.lib.ntnu.edu.tw. [2017-10-25]. （原始內容存檔於2018-04-19）.

3.宋忠堅牧師 （楊）. www.laijohn.com. [2017-10-25]. （原始內容存檔於2017-10-23）.

4.【專文】為愛燒盡—台灣第一位現代女醫宋伊莉莎白醫師. 【民報】. [2017-10-25]. （原始內容存檔於2017-10-26） （中文（臺灣））.
Lan Tafiti ising

## Lan Tafiti ising (蘭大衛醫師)
Lan Tafiti ising (Inkiris: David Landsborough, 1870 miheca 8 folad 2 romi’ad-1957 miheca 10 folad 14 romi’asd), mato’asay La ising, o nai Scotland ising ato Inkiris Ciwlo kawkay a lintosi, o cecay no patirengay to Canghua Kristokiw isingan. Halafin ko aro’ itini i Canghua sa’etal mipaising, ira ko sowal no itiniay tamdamdaw: “Timolan ira ko Mazukong, eatipan ira ci Lan ising”. O wawa ci Lan Taypi[3].

### Kasofocan (生平概略)
I 1870 miheca 8 folad 2 romi’ad[4], masofoc ci Lan Tafiti i Scotland no nikapolongan kitakit.

I 1895 mihrca, misawad cingra i isingyin no Edinburgh daykako, ikor itini i Taywan 40 miheca ko isingan pilinto a tayal[3]. Roma i, misa’icel ci Lan Tafiti palowad to itiniaty Taywan a isingan[5].  

I 1928 miheca, o cecay 13 mihecaan a kaemangay wawa ci Cou Cinyao malono’ ko cefi’, caay ka molengaw ko fanges, oya fafahi ni Lan Tafiti ci Lian Mayu (Miss Marjorie Learner) miala to sepatay a fanges no cepi’ palalinahen tayra ci Cou Cinyaoan, ikor talacowa onini a pitokad caay ka laheci, nika pakayni to no niyah a fanges ato kafana’ a midipot sanga’ay sato ko kaadah[6][7]

I 1936 miheca, misawad ko kaitini ni Lan Tafiti i Taywan minokay tayra i Inkiris. I 1957 miheca 10 folad, matolo’ i tosiya a mapatay cingra[8][3][9][10].

### Piharatengan (紀念)
Patorod ci Du Chongming ci Li Siciaoan papicoka to demak ni Lan Tafiti nai fafahi mikelac to fanges no niyah padama to pakoyocay wawa ci Cou Cinyao a demakan kimad, i Takao ising daykako pakapi i hanglo no Conghe piharatengan ising a pakafit; o sowal ni Du Chongming: “o mitiliday no Takao isingan mararid pakayra romakat tonini hanglo i, talifahal a mapacekil, ikor o aira ko matiniay faloco’ no minanamay nga’ayay a malaisingay, mipatado to adadaay tamdaw.” [11].

I 2008 miheca, milesasiki ko patilidan i, o piharatengan to kaitini i Taywan ni Lan Tafiti ising a pacakat[12].

### Pinengnengan a tilid (參考資料)
1.蘭大衛. 彰化基督教醫院院史文物館. [2020-07-25]. （原始內容存檔於2020-02-14）.

2.火車願意等待的人 蘭大衛（Dr. David Lands-borough，1870～1957）. 台灣教會公報 (2968期). 2009年1月12日 [2020-07-25].

3.割膚之愛的醫療傳道者－蘭大衛. 台灣醫療史料數位博物館. 2004. （原始內容存檔於2009-03-02）.

4.《臺灣人士鑑》，1934年

5.蘭大衛 （頁面存檔備份，存於網際網路檔案館） - 彰化縣醫療奉獻獎 - 彰化縣衛生局

6.高醫校史暨南臺灣醫療史料館 - 校史館. mkhs.kmu.edu.tw. [2016-12-01]. （原始內容存檔於2022-06-19）.

7.自由時報電子新聞網-自由廣場. old.ltn.com.tw. [2016-12-10]. （原始內容存檔於2016-12-10）.

8.周國屏等編纂，《彰化市志》下冊，第772頁，1997年，彰化：彰化市公所。

9.蘭大衛. www.bdcconline.net. [2016-12-10]. （原始內容存檔於2016-12-10）.

10.數念蘭醫生（李嘉嵩）. [2017-11-13]. （原始內容存檔於2021-01-18）.

11.【仁醫心路】台灣史上第一位博士：杜聰明. 【民報】. [2017-10-19]. （原始內容存檔於2020-09-20） （中文（臺灣））.

12.長榮大學圖書館、圖書館藏管理機制. 長榮大學圖書館. 2016-03-28 [2016-04-02]. （原始內容存檔於2017-10-19）. （多媒體視聽區位於蘭大衛紀念圖書館五樓）」

### Papotalay calay (外部連結)
Minokay i kato’asan no ina a mipafilong

O niyaro’ no mamo ako i Ciwkangan no Posong, i kaetip no niyaro’ ira ko takaraway a lotok. I kawali, misi’ayaw a mililis to riyar ko pasawali,
Ululu lotok(烏魯魯岩)

**Ululu lotok(澳洲烏魯魯岩)**

O teked a lotok no Yuncumin no Ostorariya konini, i 1981 miheca matoro' no Linheko malo Palapalaan-dafong no hekal, pacaliwen no Yuncumin ko sifo patireng to  Ululu-Kataceta Koyin no kitakit(烏魯魯－卡塔丘塔國家公園，英語：*Uluṟu-Kata Tjuṯa National Park*）.

**Kaitiraan (地理位置)**

Ona lotok itiraay i satimolan no Saka’amisan-Etal no Ostorariya, o satata’angay a ’ongcoy no sasifo’an no Ostorariya, o kamaro’an nona ‘ongcoy i laloma’ay no Ululu-Kataceta Koyin no kitakit. O samangataay a tokay cila’eday to 335 kilo, o palakitingay a lalan nani Ululu tahira I tokay ira ko 450 kilo. O fangcaly pala no Ananko-yuncumin no Ostorariya kona niyaro’.O tadamaanay dafong no hekal konini hananay to Linhoko a mitoro’ kona pala.

O kaitiraan nona ‘ongcoy I sasifo’an no Ostorariya a kitakit, o masacecayay a ‘ongcoy,midodoay to Awkosto-Lotok ko kakahad nira. O nika cimarad kona lotok, orasaka halafin mapa’orad kahengangay, oninian ko sakakahengan a manengnengen no mita.

**O mihecaan nona lotok(烏魯魯岩)的年齡**

O maro’ay itini a Ananko-yuncumin I ‘ayaw no cecay ‘ofad ko mihecaan itiniay to a maro’. O makeraay a coka I dapiyac ira ko 1000 mihecaan ko katelang nira a likisi. Ona Ululu-lotok ono Ananko-yuncumin a teked a dafong, ano pakaynien I rikec nipacaliwan no yuncumin I sifo tahira I 2084 mihecaan. Anini sato I, ano sapicomodaw mi nengneng tona Ululu-lotok caay kaay ka’eca ka papayso to 38 rimo’od payso no Ostorariya, manga’angay milafin to tolo a romi’ad. Ona payso o sakowan no yuncumin ko misorotay halo payso no yubcumin.

**Ci’icel ko pilalang a mikaric tona ‘ongcoy (嚴禁攀爬)**

2020 miheca, ira cowa ka hayien no yuncumin patedo sanay a mikaric tona Ululu ‘ongcoy, tata’ang ko fangafang itiya. Itira to a miliyaw a milekal to pilalang a mikaric tona lotok.Itira I 2017miheca saka11folad sakacecay romi’ad,ira ko pikayki no Mikowanay tona Ululu-Kataceta Koyin no kitakit malacecay ko pisetek to sowal, I 2019miheca saka 10 folad saka 26 romi’ad ci’icel to ko pilalang a mikaric tona ‘ongcoy.

**Pacefaday Tilid(註腳)**
O falo no paya

## O falo no paya 蒲公英
O falo no paya kako.  koengelay ngalo’ ho kako i, ira ko kangdaway a papah ato kaliyalaway a falo no mako. Ano ma’ikes to kako i, ira to ko kohecalay a falo no mako, malecad o opih koya falo , sa salongan sa ko falo no mako. Iyof han no fali kako, manga’ay to kako a maefer talacowacowa. Tadama’olah kako to fali, o widang ako cingra.malacafay kami to romi’admi’ad,mara’od to ko kafalawfawan(piporangan), mito’or to rakat no fali kako a talacowacowa a miliwko ato misalama.
Sokoy

## Sokoy 木鱉果

Caay to ka'aloman ko mipaloma'ay to matiniay a sokay, carekahay ko tolak ningra, 'aledet a pacamolen to 'okak no titi no fafoy.
Yohani Hafod

## Yohani Hafod (約翰·哈佛)
Yohani Hafod (Inkiris: John Harvard, 1607 miheca 11 folad 26 romi’ad - 1638 miheca 9 folad 14 romi’ad), o nano Charles niyaro’ i Massachusetts a foksi. Pa'ayaway patireng to Hafod daykako a tamdaw.

### Kaemangan miheca (早年)
I 1607 miheca 11 folad 26 rmi’ad masofoc itini i Southwark no England niyaro’ Ci Yohani Hafod, itira a mato’as, o saka sasepat a wawa to sasiwaay nangra a malekaka. O mipacokay to ’a’adopen ato tawki no kaliepahan ko mama ni Hafod, o mama no ina a akong ningra o malaiingay no niyaro’, o nano malekapotay to mama ni mikikiay Sasepiya (Shakespeare) a matayal i cisifo.

I 1625 miheca, ona tahalifong a mapatay ko mama ato sasepatay a salekaka to fa’inayan fafahiyan ningra itiya, ikor miliyaw ci fa’inay ko ina. Itiya i 1627 miheca mapatayra no mama ato ina cingra i Emmanuel kakkoyin (aniniay Cambridge daykako) minanam, i 1631 miheca misawad padoedo haca minanam, i 1635 miheca ciniala to sose, nanoya mapatireng cingra to kala foksi.

I 1638 miheca 9 folad 14 romi’ad, mararamod to safa to cefang i daykako ni Hafod mitilid a fafahiyan, saka 2 miheca to 11 folad malahakelong tayra i New England sa’etal a Charleston niyaro’, oya aniniay Boston i Massachusetts sa’etal, itini toya niyaro’ a kiwkay malafoksi ato malaciwlo pasifana’ay.

### Rocok a paror (遺產)
I 1638 miheca 9 folad 14 romi’ad, ciadada to fala’an mapatay ci Hafo, i’ayaw no patay ningra o kalotilid a hong ato malitosaay sera a paloma’an (salongan 780 Inpang a payso, o tatodong no picalap to Massachusetts cecayay miheca a mialaan a sata) pafelien ko fa’elohay kakkoyin (New College, caayay koya Oxford daykako fa’elohay kakoyin). O pipatodong to nga’ayay a demak, itiyaay nicalapay citodongay mitelek no Massachusetts i 1639 miheca micering tonini a kakoying falicen ko ngangan “Hafod kakoyin” han to, oya ikoray Hafod (Harvard) daykako.

I 1884 miheca, oya mito’to’ay ci Daniel French mipatala misanga’ to sinalit no Yohani Hafod (John Harvard) nasa, o nikahalafin to no mihecaan, awaay ko nicokaan a siyasin, saka ci French sato, mitama ningra ko tatoloay a Model, masanga’ ko sinalit ni Yohani Hafod (John Harvard). Sacitilid sa i laeno a toloay rowis: Yohani Hafod (John Harvard), mipatirengay tamdaw, 1638.

I 1924 miheca 4 folad 15 romi’ad, o sinalit ni Yohani Hafod (John Harvard) malinah patayra i laloma’an no pitilidan, o misawaday naitini mitiliday saraheked sa ko sowal: onini a sinalit nai papotal micomod to i niyaro’, nai palapalaan micomod to tayni laloma’an.

### Kahemakan a katengilan (趣聞)
Saki mitiliday no Hafod (Harvard) daykako i, o ’alomanay mitiliday sito, ’ayaw no piseking tayra i sinalit ni Hafod (Harvard) mipohpoh to kocu saka cilemed miseking, kamatini no romi’adan, onini a kawiliay wa’ay satomeli’ sato.

### Pi’arawan (參見)

### Pinengneng a tilid (參考書目)
1.徐飛，《細看哈佛》，北京：花生文庫
Piharatengan ci Kan Wilin foksi to patay i semo’ot mihecaan

## Piharatengan ci Kan Wilin foksi to patay i semo’ot mihecaan (甘為霖牧師逝世一百週年紀念)
Anini oni Kan Wilin foksi (Rev. William Campbell, 1841 miheca 4 folad 11 romi’ad – 1921 miheca 9 folad 7 romi’ad) piharatengan to patay i semo’ot mihecaan romi’ad, I 1921 miheca 9 folad 7 romi’ad itira i Inkiris mapatay, 80 mihecaan ko ’orip i hekal.

Itini i Glasgow, Scotland no Inkiris ko sofoc ni Kan Wilin, o foksi no ciwlo kiwkay, patelocan no 19 sici i satimolan no Taywan mipatenak. I 1871 miheca 12 folad 20 romi’ad – 1878 miheca 11 folad 25 romi’ad, o kinacecay ningra i Taywan mipatenak, o Mancin ko micalapay to saetip no Taywan itiya. 1873 miheca 3 folad, pakatamina no Norway kopang tamina Tafeni (Daphne) nai Anpin minato masdak, milakowit to katimol no Taywan (Eluanbi), mililis to sekal tala’amis tayra i Tansui miliso’ ci Makay hakasian.

Miliso’ cingra to Wokokeng kiway ato Manka kiwkay, ta keriden ni Makay romakat pasitimol, nai Tansui, Congli, Cuocian (Sincu), Sinkang. Nai Sinkang, malaliyas ci Kan Wilian foksi aci Makay hakasi, patiko ci Makay tala’amis i Tansui, padoedo ci Kan Wilian pasitimol, miliso’ to Neise, Tase, ato Puli kakokiwkay, tayra cingra i Suise fanaw (Rìyutan), miliso’ to Suipo 4 sangasaw (Suise, Huolan, Peiku, aao Touse), o piliso’ to katimolay kiwkay pahicera minokay i Taynan niyaro’.

O pikomod ni Kan Wilian foksi to mapohaway no Taywan salongan 17,000 ko tamdaw saan, oni mapohaway tamdaw saheto o miki’a’amay ano eca mi’edaway ko saka’orip, ira ko papina o maomahay. Manengneng ningra ko kafades to sakaci’oripaw no mapohaway tamdaw, orasaka miketon cingra to sapadang mifalic kacakat no ka’orip no mapohaway tamdaw.

I 1887 miheca, o pacena’ ni Kan Wilian foksi minokay tayra Inkiris i, pasi Glasgow kiwkay a miayi ta 500 Inkiris a payso, nanoya mirina’ to tilid sakimapohaway a pinanaman tilid. 1889 miheca patikol tayni Taywan, itiya misitapang to nihalakaan patireng to pitilidan no mapohaway. I 1891 miheca 10 folad, micaliw to Hongkongcí i Taynan, 5 miheca ko romi’ad, patireng sakacecay pitilidan no mapohaway, orasaka masowal cingra o patirengay to pikiwikoan to mapohaway tamdaw saan.

Kaitini ningra i Taywan nai 1871 miheca tangasa 1917 miheca, ira ko 46 mihecaan. Nano nga’ay no nidemakan ningra, mapatamohong no Dipong sifo to Suricang ato Ruipaocang, mapatireng no Knox sinkakoyin no Inkiris to hakasi kacingangan.
Pipaka’orad a lisin no ’Amis

## Pipaka’orad a lisin no ’Amis (祈雨祭的儀式及由來)
I’ayaway a finawlan tamdaw, caay ka rahoday to saki’orip, awaay ko pisopedan to nanom ano eca picayatan to nanom, saka palingata sa i cinemnemay ko pipaloma’, manga’ay a miradom. O pinaloma i, litado sa to ka’oradan micefos to pinaloma, ano malitemoh to ko kakedalan a romi’ad, caay ka nga’ay to saki’orip no finacadan.

Paka’orad to ko niyaro’ no ’Amis. Radiw.

**“O yiyo o hoay, hahihay. Hayo ngongay, hahihay.**

**O yiyana ngangay, ha-hi-hay. O yiyana ngangay, ha-hi-hay. O yiyana ngangay, ha-hi-hay.**

**O yiyana ngangay, ha-hi-hay. O yiyana ngangay, ha-hi-hay. O yiyana ngangay, ha-hi-hay.**

**O yiya ho hoay, hahiyahay. Hayyi hiay, hahiyahay. Hay yo hoay, hahiyahay. Hiya hiay, hahiyahay.**

**Pataynien ko a’oraden, hahi hay. Pataynien ko a’oraden, hahi hay. Pataynien ko a’oraden, hahi hay.**

**Nanitimolay ko a’oraren, hahi hay. Nanietipay ko a’oraren, hahi hay.**

**Nani’amisay ko a’oraren, hahi hay. Naniwaliay ko a’oraren, hahi hay.”**

Tona mararid ko kacidal no romi’ad saka, ma'icang ko sera, mafadi’ mapatayto ko pinaloma ato pina'orip, mikilim ko tamdaw to piradoman.

Marawraw ko finawlan to nika awa no nanom. Itiya i, masasowal to ko kakitaan ato kalas no niyaro’, mikomod to finawlan no niyaro’ palimo’ot to pipaka’oradan lisin a romi’ad, o midemakay to pipaka’oradan a lisin i, oya mato’asay no niyaro’ maponengay fafahiyan ko citodongay midemak toni a lisin.

Itiya i, ocoren no mama no kapah ko pakarongay no niyaro’ tayra i lotok a miala to koliya’ a kilang, ’akaway fila’, papah no aloloay, ato lengac, lolod han malo sapi’acaw midemak, nanoya o kakitaan no niyaro’ ko pafeliay to fafahiyan no niyaro’ ato maponengay fafahiyan tayra i ’alo ano eca cinanomay a nemnem, mitatoy to koliya’ ato lengac ko sapiwatawat.

Dengan o fafahiyan aca, tatiih mikihatiya kofa’inayan ato ka’emangay a miki’araw. Pidemakan itiya, caay ka ciriko’ ko maponengay fafahiyan a mawacay, sacipa’araw saheca, patelien ko koliya i sasifo’ a mitaliyok, o roma cifa’inayay a fafahiyan itira i lawac no maponengay fafahiyan, miwatawat to lengac misapeti’ to nanom, pasilaloma’ micefos i tatirengan no maponengay fafahiyan, itiya milaha’ a romadiw to sapaka’orad a radiw ko maponengay fafahiyan, papotalay fafahiyan milecad a romadiw, mipacpac to nanom, micefos pasimaponengay ko demak. matiniay paka’orad a demak sapanengneng to kawas no nanom, pakanengneng to i hekalay a tamdaw a tomangic o pingitangit to kawas no kakarayan pafeli to o’ol, o ’orad ko sapilesi’ a micepa’ to sera.

Nengnengen han cangra i, matiya o misalamaay to nanom a kaemangay ko nidemakan nangra.

Matiniay a pipaka’ord a lisin, kina tolo, kina lima a mitiko midemak, tangasa ira ko pipaca’of no kawas i kakarayan. Pakatengil ko kawas no kakarayan to pingitangit no tamdaw, nengneng han pasi’etip ko lotok, mato sato’eman sa ko lotok a madodem, saka ’oradan, nika awaay matengil ko kakereng no kakarayan, awaay ko katefad no ’orad.

Nanoya, saka tosa lomi’ad, miliyaw haca midemak a paka’orad, tangasa matengil ko kakeleng, makereng ko ’orad. Mahaen ko dmak no pisa'orad hananay.
O pipana’ to cidal a kawakawasan kimad

## O pipana’ to cidal a kawakawasan kimad (射日神話故事)
Iti:ya ho i, tosaay ko cidal i kakarayan, cacorok sa patedi to hekal. Orasaka, awaay ko todong to romi’ad adadya i sekal, mafadi’ to ko kilakilang rengorengos, ma’icang to ko nanom no ’alo, caay to ka molengaw ko pinaloma, saka mapades ko tamdaw to saka’orip, malowan to pinaloma cango’ot to kakaenen ko tamdaw.  

Nanoya masasowasowal to ko tamdamdaw to sapipalasawadaw to cecay a cidal. Itiya ira ko tatoloay macodahay a kapah tayra milood toya cidal. Saka mihawikid cangra to kakaenen, ala mifafa saan cangra to kaemangay a wawa. nanoya lomowad to pasayra cangra toya piloodan a lalan.

I karomakatan nangra a tala’ayaw, halo pipaloma han to mamo’ ato mifolesak to panay, kalo lalitoden a minokay. Nanoya mata’elif to ko romi’ad, mihecaan ko nirakatan i, caay ka rahoday rakaten nangra koya sacokacok tonotono’an a lalan. Nikawrira, ha:to caay ho katahira toya kasadakan no cidal, wata ko nikaraay rakaten. Oya sato tatoloay a kapah i, to’as sato i fatad karomakatan ho no lalan, dadoedo sato a mapatay itiya.

Katala’ayawan ho a nifafaan a kaemangay wawa i, masakapah to ko to’as nangra. Padoedo cangra a midotoc to caayay ho kalaheci noya mato’asay, padoedo sa tala’ayaw ko rakat.

Orasaka tahira to cangra toya kasadakan no cidal, misetek to cangra i sakatosa romi’ad ko pipana’ toya cidal. Mara’od sato ko sakatosa romi’ad to kanikaran to dafak, ala mitatoy cangra to pana’, misitara i la’ed no lotok, mitala to kasadak no cidal, nanoya i kasadakan no cidal toya i patama han nangra tatolo ko cecay a cidal mipana’, oya fa’edetay remes no cidal pasilawac a ma’efer mitesi’. O cecay a tamdaw mapara’oteng noya fa’edetay remes, nanoya sa a mapatay, oya tatosaay mapacedet a madoka’ ko tatirengan.

Malaheci to ko demak i, pasiloma’ to cangra ko rakat a minokay, oya katala’ayawan nipalomaan a mami’ i mato’as to, malofic ko kaciheci. Tahira cangra i niyaro’ i, o ma’ofad to ko fokes a mato’asay to.

Nanoya pipana’ nangra toya cecay a cidal i, malowan to ko tedi ato fa’edet noya cidal, dadaya i masadak to ko cidal. Oya matapesi’ay remas i, malafo’is to falatfat i kakarayan. Nanoya masapinang to ko romi’ad ato dadaya, sanga’ay sato ko ’orip no tamdamdaw itiya.
Saasik ni mamo:

## Saasik ni mamo:(阿嬤的掃把)
Saasik ni mamo:-Tingting.(阿美族阿嬤的掃把-芒草)

Ira ko cecay romi’ad, malitemoh ako koya mato’asay a mamo (ama:), mateli ko kawkaw ato takamayan i takoyodan, licay han ako: “Mamo, tatalacowa kiso?” paca’of sa ci mamo: “Talalotok kako a mitingting, sasanga’en no mako to saasik.” saan, faheka kako pakatengil a milicay: “Adihay i sa’acaay i, tayra ho kiso i lotok a mitingting, kalifotan i.” paca’of sa ci mamo: “Caay ka nga’ay ko no mi’acaan, o no malengaway i pala a nisanga’an saasik ko nga’ayay kalosaasik.” saan.  

Kafahekaan ako ko paca’of noya mato’asay a mamo, mamisanga’ cingra to saasik i, oya nai malengaway i palapalaan a malengaway a tingting ato no to’asan nisanga’an ko nihaenan ningra, o pinengneng no mako, o tada mi’imeray midotoc ho cingra to no to’asan lekakawa no ’Amis ko nisatolan.

Kacitingtingan a palapatan, i saka 10 folad miteka a ci po’eni, ta ciporaw tangasa 12 a folad, mangalef i piporangan a romi’ad, fangcal a nengnengen ko poraw nira, ano i ’apilis no lotok, lalan no omah, pirarakatan a pala, sakohecal sa a nengnengen itira ko kaporaw, itiya i kaporangan manga’ay a minengneng.

O ’Amis a finacadan, militado to malengaway i palapalaan a iraay a tingting ko sapisanga’ to kalosaasik no loma’, kahemaway tatoyen, fangsis ko sanek a lomaingay, o cialafohay laloma’an makorac nira asiken.

### O fenek no mato’asay i ’orip. (老一輩人的生活智慧)
Maharateng i kaemangan ho no mako, ira aca macait ko saasik i kalimoco’ no loma’. Orasaka itini i Notimolan kalokanatal a finacadan ira ko malecaday to no ’Amis a lekakawa, o cecay no saasik todongay onol no laloma’an a ina, saka ira no loma’ o iraay ko ina, o cecay no saasik misolimetay to laloma’an, o cecay no saasik o sapipalahad to fenek no wawa a midimokos to loma.  

O roma sato, I’ayaway ’orip no ’Amis, ira aca manengneng ko saasik mateli i laeno no takar, tona mamafoti’ ko tamdaw o saasik no tingting ko sapitihtih to alafoh no wa’ay, o todong pitihtih a mifahfah to karetengay no wa’ay, itiya manga’ay micomod i rihadayay a foti’ no dadaya, o mirocokay to to’as  no ’Amis ko tingting saasik ni mamo.
Sugamiya Katsutarou

## Sugamiya Katsutarou (菅宮勝太郎)
Sugamiya Katsutarou (Dipong a sowal: すがみや かつたろう, 1883 miheca 6 folad 24 romi’ad – 1943 miheca), Ibaragiken tamdaw no Dipong, nao kakeridan no Singko siting (Madawdaw no Posong) , Posong telekay iing[1]: 225, kakeridan kalekapoan no Singko[2]: 64, misa’icel patireng to minato no Singko ato pipalalan[1]: 225.

### ’Oripan (生平)
Masofoc ci Sugamiya Katsutarou i 1883 miheca 6 folad 24 romi’ad i Kamisu-shi no Dipong, 1903 miheca micomod i Konoe kohei daitai saka 2 hikotai, saka 2 miheca maocor mala Rikugun kohei ichi tohei, ikor malakakeridan, maocor tayra i Dairen, Pyon'yan itiya[3]. I 1906 miheca malatapang no hitay, toya miheca mapakaolah to saka 8 liyad no mizutakara kunshō o juyo[3], i 1907 miheca 7 folad 4 romi’ad4]: 142  malakakeridan no imeng no Pingtong, 1910 miheca malamidamaan tapang no kakeridan no imeng[3], saan itira i Tongkang, Alikang, Fangsang, Ciasien a kasasiiked no imeng, itira i Nance no Takao midemakay, i 1919 miheca 8 folad mapacakat Keisatsusho[5]: 446 [3][4]: 142, saan i 1916 miheca 4 folad mapakaolah to saka 7 liyad no mizutakara kunshō o juyo[3].

Nanoya i 1922 miheca 11 folad 7 romi’ad[1] citodong to kakeridan no Singko[4]: 142 , misa’icel misalalan nai Singko tangasa Posong a lalan, mitahidang to kasaniyaro’ a yincumin patireng to amoto a kayakay, malaheci i, pasi’amis to tayra i Kakacawan, Kaladot a lalan[5]: 446 . Nanoya masasowasowal to no Singko ci Matsui Kinjiro, Folalacay ci Uma Sakae Do, Posko ci Miyahara Sa, Matsuo Bun Nanji a Soncho maaini, nanay mapalalan ko no Tetsudo (cilamalay) lalan tangasa i Singko, ato mapalalan milakecay to lotok a karomakatan lalan. Onini a nisahalakaan masafaloco’ no kafafaw itiya, nika cidemak to kalaloodan no Dipong, saka caayay ka laheci konini[5]: 446–447 .  

I 1932 miheca, ira ko tilid to sapilinah ci Sugamiya Katsutarou tayra i roma niyaro’ i, caay sakalinahaw saka liyas sato cingra tonini a tayal, ikor no 1937 miheca 10 folad[4]: 142 maparocek cingra mala citodongay no Posong telekay iing[1]: 225, saka itini sato i Singko ko nika’orip[1]: 225, itini i Congsanlo mapatireng ko loma’ [5]: 446–447.

I 1939 miheca 8 folad, mikotay ci Obi han jo shima malaChan-chan no Singko[6]. I 1943 miheca adada cingra a mapatay, mapatay cingra midotoc to nirootan to katadem i Singko, i 1974 miheca o teloc ningra tayniay mita’ong to tadem. I 1990 miheca malopipatirengan to pitilidan to Cengkong suican kaoci congsi nasa toya pitademan a milinah to tadem ni Sugamiya Katsutarou i, itiya mapohed ko okak ato takenip masapinang itiya, awaayto ko kacipinangan[5]: 447 

### Pikidatan (注釋)
1.一說1923年[6]。

### Pinengnengan to tilid (參考資料)
1.王河盛. 〈新港教會紀念會館（菅宮勝太郎宅）〉. 劉櫂豪、林永發、黃展富、黃武吉、賴好美、姜祝山、徐肇駿、徐明正 (編). 《台東縣歷史建築導覽專輯》. 台東縣政府. 2005-12. .

2.大園市藏 (編). 臺湾人事態勢と事業界. 新時代社臺灣支社. 1942-12-27.

3.〔高雄州警部〕菅宮勝太郎（轉任〔廳警部〕）. 《大正十一年臺灣總督府公文類纂》 (臺灣總督府). 1922-11, 第10卷.

4.鍾石若 (編). 躍進東臺灣. 臺灣公論社東部支社. 1938-06-08. NCID BB13149085.

5.王河盛. 〈菅宮勝太郎（1883－1943）〉. 陳建年、顏志光、施添福、詹素娟、王河盛、李玉芬、林志興、林建成、林韻梅、姜祝山、孫民英、張金生、張堯城、陳孫華、陳清正、黃天來、黃學堂、廖中勳、趙川明、鄭玉妹、鄭國正、羅福慶 (編). 《臺東縣史：人物篇》. 臺東縣政府. 2001-11. .

6.新港庄長任命. 《臺灣日日新報》. 1939-08-28.
Fatad kanatal

## Fatad kanatal (中途島)
Fatad kanatal (Inkiris: Midway Atoll, sasowalan: Midway Islands, Hawaii: Pihemanu), sasifo’ay no Taypinyang a kanatal, saheto o nano karat, o hetal salongan ira ko 6.2 kongli. Sahetoay o karakaratan ko Fatad kanatal, halo ta’angay tafokan kanatal (Sand Island) ato ka’emingay kawaliay kanatal (Eastern Island). Kaetip ka’amisan no Honolulu to 2,100 kongli, o nano Polynesia. Nawhan i saka 2 lalood no hekal no Amilika ato Dipong lalood ko sakacingangan nonini Fatad kanatal itiya.

### Likisi (歷史)
I 1859 miheca masapinang no Amilika konini Fatad kanatal, calapan no Amilika i 1867 miheca, 1903 miheca miteka ko riyaray sofitay no Amilika a mikowan, i 1905 mihea patireng to lalinikay no riyar a calay kalalicayan, i 1939 miheca kalo pacarcaran no hikoki ato matenengay tamina koni. saka tadamaanay kaheceraan riyaray sofitay no Amilika itiya. Tona matapi’ ko pihokhok milood to Pearl (odo’/cinco) minato i 1941 miheca 12 folad 7 romi’ad o riyaray sofitay no Dipong to ikor i, o riyaray sofitay no Dipong i 1942 miheca 6 folad 4 romi’ad milood to Fatad kanatal, nika cinipatalaay to ko Amilika itiya, malaom ko Dipong to 4 inaay tamina a mateneng, nanoyaan awaay to ko ’icel sakalalood i Taypinyang, pafeli o hananay to ko Amilika.

O tadamaanay kaitiraan no sofitay ko Fatad kanatal imatini. O fa’edetay romi’ad, rafas to 1,000 kongli ko orad to mihecaan, o pacarcaran no ’ayam no riyar, kasadakan no fafoy no riyar ko taliyok, mapatireng ko pidipotan to ’ayam itira. Kinacecay mipasadak to mihecaan, piharatengan to mapatayay sofitay itiya ho.

I 2011 miheca 3 folad 11 romi’ad, tona ira i kawali ka’amisan a Taypinyang no Dipong to tangasaay MW9.1 a lonen[2]. Oyana lonen ira ko takaraway 40.1 salitek no rangod, onini a rangod tayni i Fatad kanatal tangsa 1.5 salitek ko takaraw. Manaop no rangod ko kawaliay a kanatal maemin, salongan 60% ko marafanaway itiya. Oya itiraay i karat a noriyar a ’ayam salongan 1,000 ato romaroma a ’ayam maemin manaop no rangod a mapatay[3].

### Pala ato sera (地理與地質)

### Romi’ad (氣候)
Talacowa ono ka’amisan a calay (Tropic of Cancer) ko kaitiraan no Fatad kanatal, nika o so’emetay mafail ko romi’ad[4]. Matatodong ko kaciorad to mihecaan no Fatad kanatal, tosaay folad (saka 5 ato 6 folad) ko kakedalan romi’ad no miheca.

Sakaira no pakayraan(資料來源)：kaetipay sa’etal romi’ad citodongay(西部地區氣候中心)[5]

### Pinengnengan (參見)
Lalood i Taypinyang

Lalood i Fatad kanatal

Kalaloodan i Fatad kanatal

### Pinengnengan to tilid (參考來源)
1.Australia-Oceania :: MIDWAY ISLANDS. CIA World Factbook. CIA. [2019-01-21]. （原始內容存檔於2019-01-21） （英語）.

2.NATIONWIDE POST EVENT SURVEY AND ANALYSIS OF THE 2011 TOHOKU EARTHQUAKE TSUNAMI. Coastal Engineering Journal. [2019-01-21]. doi:10.1142/S0578563412500015. （原始內容存檔於2021-11-07） （英語）.

3.日本震后海啸席卷中途岛 数千只海鸟死亡. 華商新聞. 2011-03-16 [2019-01-21]. （原始內容存檔於2021-11-02） （中文（簡體））.

4.Midway Island Climate Midway Island Temperatures Midway Island Weather Averages. www.midway.climatemps.com. [2019-01-21]. （原始內容存檔於2019-01-13） （英語）.

5.MIDWAY SAND ISLAND, PACIFIC OCEAN NCDC 1971-2000 Monthly Normals. wrcc.dri.edu. [2019-01-21]. （原始內容存檔於2019-02-21） （英語）.